### NN 40/2017 (26.4.2017.), Odluka o gradskim porezima Grada Svete Nedelje

Grad Sveta Nedelja

881

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 20., članka 42. i 67. st 1. Zakona o lokalnim porezima (»Narodne novine« broj 115/16), te članka 31. Statuta Grada Svete Nedelje (Glasnik Grada Svete Nedelje broj 09/09, 10/11, 02/13, 03/13 – pročišćeni tekst), Gradsko vijeće Grada Svete Nedelje na svojoj 33. sjednici održanoj 13. travnja 2017. godine, donosi

ODLUKU

O GRADSKIM POREZIMA GRADA SVETE NEDELJE

I. OPĆE ODREDBE

Članak 1.

Ovom se Odlukom utvrđuje se vrste lokalnih poreza koji pripadaju Gradu Svetoj Nedelji, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima (»Narodne novine« broj 115/16) kako slijedi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 2.

Grad Sveta Nedelja je u obvezi uvesti i naplaćivati porez na nekretnine.

II. PRIREZ POREZU NA DOHODAK

Članak 3.

(1) Prirez porezu na dohodak plaćaju obveznici poreza na dohodak s područja Grada Svete Nedelje sukladno odredbama Zakona o lokalnim porezima (»Narodne novine« broj 115/16), Zakona o porezu na dohodak (»Narodne novine« broj 115/16) i Pravilnika o porezu na dohodak (»Narodne novine« broj 1/17).

(2) Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

(3) Prirez porezu na dohodak plaća se po stopi od 6% na osnovicu iz stavka 2. članka 3. ove Odluke.

(4) Prirez porezu na dohodak prihod je proračuna Grada Svete Nedelje.

(5) Poslove u vezi s utvrđivanjem i naplatom prireza porezu na dohodak obavlja Porezna uprava.

III. POREZ NA POTROŠNJU

Članak 4.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada Svete Nedelje.

Članak 5.

(1) Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge.

(2) Osnovica za porez na potrošnju iz članka 4. ove Odluke je prodajna cijena pića koja se proda u ugostiteljskim objektima na području grada, a u koju nije uključen porez na dodanu vrijednost.

(3) Porez na potrošnju plaća se po stopi od 3%.

(4) Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec.

(5) Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

(6) Poslove u vezi s utvrđivanjem i naplatom poreza na potrošnju obavlja Ministarstvo financija – Porezna uprava prema sjedištu, odnosno prebivalištu ili uobičajenom boravištu poreznog obveznika.

IV. POREZ NA KUĆE ZA ODMOR

Članak 6.

(1) Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Svete Nedelje.

(2) Porez na kuće za odmor plaća se u iznosu od 10,00 kuna/m2 godišnje po metru korisne površine kuće za odmor.

(3) Porez na kuće za odmor ne plaća se na kuće za odmor koje se ne mogu koristiti. Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Grada Svete Nedelje koja služe za smještaj djece u dobi do 15 godina starosti.

(4) Obveznici poreza na kuće za odmor moraju nadležnom upravnom odjelu Grada Svete Nedelje dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

(5) Porez na kuće za odmor plaća se u roku 15 (petnaest) dana od dana dostave rješenja o utvrđivanju tog poreza.

(6) Grad Sveta Nedelja će sam razrezivati i ispostavljati rješenja za porez na kuće za odmor.

V. POREZ NA KORIŠTENJE JAVNIH POVRŠINA

Članak 7.

(1) Porez na korištenje javnih površina plaćaju pravne i fizičke osobe koje koriste javne površine na području Grada Svete Nedelje.

(2) Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera za obavljanje svoje poduzetničke djelatnosti.

(3) Pod javnom površinom u smislu stavka 1. ovog članka smatraju se zemljišta unutar građevinskog područja koja su u skladu s prostornim planom namijenjena općoj uporabi kao: javno prometne površine, javne zelene površine, pješačke staze, pješačke zone, trgovi, parkovi te ostale javne površine.

Članak 8.

Visina poreza na korištenje javnih površina utvrđuje se kako slijedi:

1. Za korištenje javne površine koja se koristi cijele godine ili sezonski (najmanje 3 mjeseca u godini) plaća se 20,00 kuna po m2 mjesečno

2. Za privremeno ili povremeno korištenje javne površine plaća se 5,00 kuna po m2 korištene površine dnevno.

Članak 9.

Pravne i fizičke osobe koja namjeravaju koristiti javne površine dužne su o tome, a najkasnije 7 dana prije korištenja, pisano obavijestiti Jedinstveni upravni odjel radi izdavanja odobrenja za postavljanje objekta ili naprave te radi razreza poreza.

Članak 10.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Grada Svete Nedelje.

Članak 11.

(1) Grad Sveta Nedelja će sam razrezivati i ispostavljati rješenja za porez na korištenje javnih površina Grada Svete Nedelje.

(2) Porez na korištenje javnih površina plaća se u roku 15 dana od dana dostave Rješenja o utvrđivanju tog poreza.

VI. POREZ NA NEKRETNINE

Članak 12.

(1) Posebnom odlukom Gradskog vijeća koja će se objaviti u »Narodnim novinama« sukladno odredbama Zakona o lokalnim porezima (»Narodne novine« broj 115/16), uredit će se detaljnije sva pitanja utvrđivanja i naplate poreza na nekretnine.

(2) Odluka iz stavka 1. ovog članka donijet će se do 30. studenoga 2017. godine.

VII. PROVEDBENE ODREDBE

Članak 13.

(1) Grad Sveta Nedelja poslove utvrđivanja, evidentiranja, nadzora, naplate i ovrhe radi naplate gradskih poreza propisanih ovom Odlukom, u cijelosti prenosi na Poreznu uprava, osim poreza propisanih u glavi IV. i V. ove Odluke.

(2) Poreznoj upravi za obavljanje poslova iz stavka 1. ovog članka pripada naknada u iznosu 5 % ukupno naplaćenih prihoda.

(3) Porezna uprava je dužna do 15. u mjesecu, za prethodni mjesec, Gradu Svetoj Nedelji dostavljati zbirna izvješća o utvrđenim i naplaćenim porezima.

(4) Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 14.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 15.

Ova Odluka stupa na snagu u roku od osam dana od dana objave u Glasniku Grada Svete Nedelje, osim odredbi o prirezu poreza na dohodak koje stupaju na snagu prvog dana u mjesecu nakon objave u »Narodnim novinama«.

Članak 16.

(1) Postupci utvrđivanja poreza na kuće za odmor započeti po Zakonu o lokalnim porezima (»Narodne novine« 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i Odluke o gradskim porezima Grada Svete Nedelje.

(2) Svi postupci utvrđivanja poreza na tvrtku ili naziv započeti do dana stupanja na snagu novog Zakona završit će se prema odredbama Zakona o financiranju jedinica lokalne i područne (regionalne) samouprave (»Narodne novine« broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14, 100/15).

Članak 17.

Odredbe članka 6. ove Odluke prestaju važiti 1. siječnja 2018. godine.

Članak 18.

Danom stupanja na snagu ove Odluke prestaje važiti Odluka o gradskim porezima Grada Svete Nedelje (Glasnik Grada Svete Nedelje broj 7/08, 1/13) i Odluka o prirezu poreza na dohodak (»Narodne novine« 89/09).

Članak 19.

Ova Odluka objavit će se u »Narodnim novinama« i Glasniku Grada Svete Nedelje.

Klasa: 021-05/17-01/03

Urbroj: 238-12-02/1-17-06

Sveta Nedelja, 13. travnja 2017.

Predsjednik
 Gradskog vijeća
 Dragutin Vinovrški Pentek, v. r.